ลุ้น BANPU โชว์งบฯ Q3 สุดแจ่ม บุ๊กรายได้โรงไฟฟ้าจีน “Jixin” 25.22 MW
ลุ้น BANPU โชว์งบฯ Q3 สุดแจ่ม บุ๊กรายได้โรงไฟฟ้าจีน “Jixin” 25.22 MW 
ลุ้น BANPU โชว์งบฯ Q3 สุดแจ่ม บุ๊กรายได้โรงไฟฟ้าจีน “Jixin” 25.22 MW
10 ต.ค. 2562

แหล่งข่าวจากวงการโบรกเกอร์รายหนึ่งเปิดเผยว่าการที่ราคาหุ้นบริษัท บ้านปู จำกัด (มหาชน) หรือ BANPU ปรับตัวขึ้นอย่างต่อเนื่องมาหลายวัน โดยเฉพาะวานนี้ (9 ต.ค.62) ราคาหุ้น BANPU ปรับตัวขึ้น 7.26% ด้วยปริมาณการซื้อขายหนาแน่น อาจเกิดจากนักลงทุนเข้ามาเก็งกำไรผลประกอบการไตรมาส 3 ปีนี้ ที่คาดว่าจะออกมาดี ด้วยที่ผ่านมา
โดยก่อนหน้านี้ นางสมฤดี ชัยมงคล ประธานเจ้าหน้าที่บริหาร บริษัท บ้านปู จำกัด (มหาชน) หรือ BANPU เปิดเผยว่า บริษัท บ้านปู เพาเวอร์ จำกัด (มหาชน) หรือ BPP ซึ่งเป็นบริษัทย่อย ได้มีการได้ลงทุนในโรงไฟฟ้าพลังงานแสงอาทิตย์ซึ่งเปิดดำเนินการเชิงพาณิชย์แล้วเพิ่มเติมอีก 1 โครงการ ในประเทศจีน ผ่านบริษัท BPP Renewable Investment Co., Ltd ซึ่ง BPP ถือหุ้นในสัดส่วนร้อยละ 100 โดยโรงไฟฟ้าพลังงานแสงอาทิตย์ Jixin มีกำลังการผลิต 25.22 เมกะวัตต์ ณ มณฑลเจียงซู ประเทศจีน มูลค่าการลงทุน 189.15 ล้านหยวน อัตรารับซื้อไฟฟ้า (FIT) ที่ราคา 1 หยวนต่อกิโลวัตต์ชั่วโมง
ทั้งนี้ BPP จะรับรู้รายได้จากโรงไฟฟ้าดังกล่าวในไตรมาส 3 ปี 2562 จึงทำให้ปัจจุบัน BPP มีโรงไฟฟ้าพลังงานแสงอาทิตย์ในประเทศจีน จำนวนทั้งสิ้นรวม 7 โครงการ และมีกำลังการผลิตไฟฟ้ารวมทั้งหมด 177.32 เมกะวัตต์
โดยในแง่พื้นฐานของราคาหุ้น BANPU ถือว่ามีความน่าสนใจ เพราะพีอียังอยู่ที่ 12.83 เท่า ประกอบกับราคาหุ้น BANPU ยังต่ำกว่าพื้นฐาน สะท้อนได้จากมูลค่าหุ้นทางบัญชีปัจจุบันอยู่ที่ 15.15 บาทต่อหุ้น โดยราคาหุ้น BANPU วานนี้ปิดที่ 13.30 บาท เพิ่มขึ้น 0.90 บาท คิดเป็น 7.26% มูลค่าการซื้อขาย 2,283.53 ล้านบาท
อนึ่ง ก่อนหน้านี้ นางสมฤดี ชัยมงคล ประธานเจ้าหน้าที่บริหาร บริษัท บ้านปู จำกัด (มหาชน) หรือ BANPU เคยเปิดเผยว่า บริษัทฯคาดว่าผลการดำเนินงานครึ่งปีหลังของปี 2562 จะดีกว่าครึ่งปีแรกที่ผ่านมา เนื่องจากเข้าสู่ช่วงไฮซีซั่นของธุรกิจ โดยบริษัทฯคาดว่าดีมานด์จะเพิ่มขึ้นถึง 3% และมีซัพพลายลดลง ส่งผลให้มีปริมาณการขายถ่านหินปรับตัวดีขึ้นกว่าครึ่งปีแรกที่มีปริมาณการขายลดลงถึง 2 ล้านตัน หรือทำได้ 21-22 ล้านตัน ซึ่งต่ำกว่าเป้าหมายที่วางไว้
อีกทั้ง บริษัทฯ คาดการณ์ว่าราคาถ่านหินจะปรับตัวดีขึ้นมาอยู่ที่ระดับ 75 เหรียญสหรัฐฯ/ตัน (อ้างอิงจากดัชนี นิวคาสเซิล) หลังจากที่ไตรมาส2/2562 ปรับตัวลดลงไปอยู่ที่ 67 เหรียญสหรัฐฯ/ตัน โดยได้รับผลกระทบจากเศรษฐกิจโลกที่ได้รับผลกระทบจากสงครามการค้าส่งผลให้เศรษฐกิจโลกชะลอตัว
ขณะที่บริษัทฯยังคงเป้าปริมาณการขายถ่านหินปี 2562 ไว้ที่ประมาณ 47 – 48 ล้านตัน หรือเพิ่มขึ้น 2 ล้านตันจากปี 2561 ที่บริษัทฯทำได้ 45 ล้านตัน จากความต้องการใช้ถ่านหินในออสเตรเลียที่คาดว่าจะสูงขึ้น
ด้านบทวิเคราะห์ บล.เมย์แบงก์ กิมเอ็ง ระบุว่า มองเห็น Downside ของผลประกอบการปี 2562 ของ BANPU จากธุรกิจถ่านหินที่อ่อนแอกว่าคาด โดยผลประกอบการปกติในช่วงไตรมาส 1/62 (ตาม MD&amp;A) คิดเป็น 30.7% ของประมาณการ ทำให้อาจพิจารณาทบทวนประมาณการ ภายหลังได้รับข้อมูลเพิ่มเติม เชิงปัจจัยพื้นฐานแนะนำ ถือ ราคาเป้าหมาย SOTP ที่ 16.10 บาท เพื่อรอการปรับโครงสร้างธุรกิจลดสัดส่วนถ่านหินลง และเน้นธุรกิจก๊าซฯ มากขึ้น เชิงกลยุทธ์  BPP เป็นทางเลือกที่น่าสนใจมากกว่า เนื่องจาก BANPU ยังถูกกดดันจากแนวโน้มอุตสาหกรรมถ่านหินในระยะกลาง-ยาวที่อ่อนแอ